《平蛮歌为灵川令楼敬思作》
清代·查慎行

槃瓠遗种成野豻，充拓百粤西南间。桂林所属半猺獞，猺性稍驯獞性顽。

獞中廖三乃最狡，结砦背子藏神奸。义宁邑宰畏如虎，长恶不复加防闲。

康熙五十有六载，遂逞螫毒为民患。公然越境大劫杀，乘势摇动西江湾。

灵川楼侯奋髯怒，一念轸恤周恫瘝。请于中丞愿剿贼，朝发夕下无留艰。

官军压境屹不动，旁睨翻笑书生孱。岂知仁者必有勇，勇气远过齐成见。

力捐百镒铸戎器，更募丁庄逾千锾。仲冬誓师谒神庙，声并泪下垂潸潸。

与神幽明共守土，捍篽灾患宜相关。狼贪豕突忍坐视，一任满耳啼孤鳏。

阵图兵法贮腹笥，临事布置神安间。先营壁坞后粻鞴，下极坑谷高跻攀。

天寒雪少但瘴雾，地尽石出皆榛菅。孤军深阻三百里，间道别取千寻山。

贼巢渐近径弥恶，出贼不料攻而环。焚林燎穴何处遁，照耀岩壑朱旗殷。

渠魁就歼胁从赦，散以𤱶亩阊阎阛。自从出疆迨饮至，三十五日师旋般。

明朝献馘上幕府，队仗整肃排班班。受成例应给大赍，为国惜费情非悭。

有酒盈缸其色碧，有羊在牵其首朌。侯不居功以归众，单醪挟纩胥均颁。

人传封事上北阙，我适问道将西还。过侯治下暂弭楫，为我扫榻开门闩。

杯阑抵几听陈说，窃叹胆气何其豩。如闻鼓鼙作余力，如睹介胄当躬擐。

朝廷设官镇群獠，文武分职毋相奸。至令儒臣建伟绩，壮士毋乃多赪颜。

是庸作歌勒诸石，义在小雅谁能删。他年采入《桂海志》，碑额不愧书平蛮。

作者简介：查慎行（1650～1727） 清代诗人，当代著名作家金庸先祖。初名嗣琏，字夏重，号查田；后改名慎行，字悔余，号他山，赐号烟波钓徒，晚年居于初白庵，所以又称查初白。海宁袁花（今属浙江）人。康熙四十二年(1703)进士；特授翰林院编修，入直内廷。五十二年（1713），乞休归里，家居10余年。雍正四年（1726），因弟查嗣庭讪谤案，以家长失教获罪，被逮入京，次年放归，不久去世。查慎行诗学东坡、放翁，尝注苏诗。自朱彝尊去世后，为东南诗坛领袖。著有《他山诗钞》。